12 Ke swanetše go ikgantšha. Ga se mo go holago; eupša ke tla fetela pele diponong+ le dikutollong tša Morena. 2 Ke tseba motho yo a bilego boteeng le Kriste yo nywageng e lesomenne e fetilego a ilego a išwa+ a le bjalo legodimong la boraro. Ga ke tsebe ge e ba e be e le ka mmele goba e se ka wona, go tseba Modimo. 3 Ee, ke tseba motho yo bjalo eupša ga ke tsebe gore e be e le ka mmele goba e se ka wona,+ go tseba Modimo. 4 Ke tseba gore o ile a išwa paradeiseng+ gomme a kwa mantšu a sa bolelegego ao go sa dumelelwego ke molao gore motho a a bolele. 5 Ke tla ikgantšha ka motho yo bjalo, eupša nka se ikgantšhe ka nna, ge e se ka mafokodi a ka.+ 6 Gobane le ge e ba nka nyaka go ikgantšha,+ nka se be yo a hlokago tlhaologanyo, gobane ke tla bolela therešo. Eupša ke efoga seo e le gore go se be le yo a nkgodišago go feta kamoo a bonago ke le ka gona goba ka seo a se kwago go nna, 7 feela ka baka la ge ke hweditše dikutollo tše bjalo tše di makatšago. Ka gona e le gore ke se ke ka ikwa ke phagame go feta tekanyo,+ ke ile ka newa mootlwa nameng,+ e lego morongwa wa Sathane, gore a dule a mphasola, e le gore ke se ke ka phagama go feta tekanyo. 8 Ka gona ke ile ka lopa Morena ka makga a mararo+ mabapi le se gore o tloge go nna. 9 Fela o ile a re go nna: “Botho bja ka bjo bogolo bo go lekane;+ gobane matla a ka a phethagatšwa bofokoding.”+ Ka gona, ke tla thabela go ikgantšha ka mafokodi a ka+ e le gore matla a Kriste a ntšhireletše bjalo ka tente. 10 Ka gona ke thabišwa ke mafokodi, dithogako, dinako tša go hloka, ditlaišo le mathata ka baka la Kriste. Gobane ge ke fokola, ke gona ke lego matla.+ 11 Ke fetogile yo a hlokago tlhaologanyo. Le nkgapeleditše+ gore ke be bjalo gobane ke be ke swanetše go ba ke boletšwe gabotse ke lena. Gobane ga se ka ipontšha ke le wa tlase le selong setee go baapostola ba lena ba lokilego kudu,+ gaešita le ge ke se selo.+ 12 Ka kgonthe dipontšho tša moapostola+ di tšweleditšwe gare ga lena ka kgotlelelo e kgolo,+ le ka dipontšho le dika le mediro e matla.+ 13 Gobane ke bjang mo le bilego tlase go feta diphuthego tše dingwe ka moka, ge e se gore nna ga se ka ka ka le rweša boima?+ Hle ntshwareleng phošo ye. 14 Bonang! Le ke lekga la boraro+ ke itokišeditše go tla go lena, fela nka se be morwalo. Gobane ga ke nyake dilo tša lena,+ eupša ke nyaka lena; gobane bana+ ga se ba swanela go kgobelela batswadi ba bona dithoto, eupša ke batswadi bao ba swanetšego go kgobelela bana ba bona dithoto.+ 15 Ge e le nna ke tla ikgafa ka lethabo kudu gomme ka gafiwa ka mo go feletšego bakeng sa meoya ya lena.+ Ge e ba ke le rata kudu, na nna ke swanetše go ratwa go se nene? 16 Eupša le ge go ka ba bjalo, ga se ka ka ka le imetša.+ Lega go le bjalo, le re ke be ke le “moradia” gomme ka le swara “ka bohwirihwiri.”+ 17 Na ke ile ka ikhola ka lena ka motho le ge e le ofe wa bao ke ilego ka ba roma go lena? 18 Ke ile ka opeletša Tito gomme ka mo roma le ngwanabo rena. Na Tito o ile a ka a ikhola ka lena?+ Na ga se ra sepela ka moya o swanago?+ Na ga se ra gata ka tsela e swanago? 19 Na nakong ye ka moka le be le dutše le nagana gore re be re itwela go lena? Re bolela pele ga Modimo re le balatedi ba Kriste. Eupša baratiwa, sohle se re se dirago ke gore re le age.+ 20 Gobane ke boifa gore ka tsela e itšego ge ke fihla,+ nka le hwetša le se kamoo ke bego nka rata ka gona gomme nna ke se kamoo le bego le ka rata ka gona, eupša go e na le moo gwa ba le tshele, lehufa,+ dikgalefo, dikarogano, go senyana maina, masebo, ba bangwe bao ba ikgogomošago le tlhakatlhakano.+ 21 Mohlomongwe ge ke etla gape, Modimo wa ka a ka nkokobetša pele ga lena gomme ka swanelwa ke go llela ba bantši bao pele ba kilego ba dira sebe,+ fela ba se ke ba itsholela go se hlweke ga bona, bootswa+ le boitshwaro bjo bo hlephilego+ bjo ba ilego ba tlwaela go bo dira.